
ДО
Г-Н ДЕЯН ГЕРАСИМОВ
ОБЩИНСКИ СЪВЕТНИК ОТ
КОАЛИЦИЯ „ПРОДЪЛЖАВАМЕ ПРОМЯНАТА - ДЕМОКРАТИЧНА БЪЛГАРИЯ“

ЧРЕЗ
АКАД. ХРИСТО БЕЛОЕВ
ПРЕДСЕДАТЕЛ НА ОБЩИНСКИ СЪВЕТ – РУСЕ

На Ваш изх. №ОбС-1317/16.10.2026г. 

ОТНОСНО: Питане с вх. №06-01-373/16.10.2026 г.

УВАЖАЕМИ ГОСПОДИН ГЕРАСИМОВ,

В деловодството на Община Русе е постъпило питане с вх. №06-01-373/16.10.2026 г, относно техническото състояние, поддръжката и безопасността на повдигнатите пешеходни пътеки по ул. „Александровска“. Във връзка със същото, Ви информирам следното съответно по точки:
Точка №1: Извършвани ли са проверки конкретно на повдигнатите пешеходни пътеки при пл. „Хан Кубрат” и при пресечката на ул. „Александровска” с ул. „Отец Паисий”? Ако да - кога, какви дефекти са установени и какви действия са предприети?
Точка №2: Предвижда ли Община Русе ремонт на тези две съоръжения, какви дейности ще бъдат извършени и в какъв срок?
Отговор №1 и №2:
ОП "Комунални дейности" е извършило обследване на повдигнатите пешеходни пътеки при пл. "Хан Кубрат" и при пресечката на ул. "Александровска" и  ул. "Отец Паисий". Констатирани са пропадане и разрушени тротоарни плочи и размествания.
За извършване на ремонт е необходимо да бъдат затворени кръстовищата на посочените улици за 2 дни, да се премахнат сега съществуващите плочи в увредените участъци, след което да се отстрани причината за пропадането и да се отлее нова основа. След това тротоарните плочи следва да бъдат залепени с подходящо високоякостно лепило според особеностите на основата. ОП "Комунални дейности" има готовност да извърши ремонта до края на 2026 г. при подходящи атмосферни условия и възможност за реорганизация на автомобилния трафик, тъй като участъците се характеризират с голям автомобилен поток, включително бусове и камиони и ремонтът трябва да бъде извършен с необходимото качество и  при спазени технически и експлоатационни изисквания.
Точка №3: Има ли Община Русе установен ред за периодичен контрол на техническото състояние на повдигнатите пешеходни пътеки и предвижда ли да извърши цялостно обследване на тези съоръжения по ул. „Александровска", а при необходимост и на територията на целия град?
Отговор №3:
По отношение на периодичния контрол на техническото състояние на повдигнатите пешеходни пътеки Ви уведомяваме, че Община Русе извършва проверки на уличната инфраструктура чрез компетентните си звена, като при установяване на повреди и дефекти се предприемат необходимите действия съобразно характера и степента на необходимост от ремонт за тяхното отстраняване.
Точка №4: Какъв е актуалният статут на обекта при Халите и какви са конкретните причини той все още да не е въведен в експлоатация?
Отговор №4:
Към настоящия момент обектът не е въведен в експлоатация. Подготвят се документи от надзорната фирма за подаване на искане за назначаване на държавна приемателна комисия.
Точка №5: Какви са причините за оттеглянето на искането за назначаване на ДПК и какви несъответствия, недостатъци или липсващи документи са установени?
Отговор №5: 
При подаване на искане за назначаване на държавна приемателна комисия от Началника на Регионална дирекция за национален строителен контрол – Русе, е извършена проверка, при която са установени нарушения в настилката и в основата, вследствие на което, искането е изтеглено с цел да се отстранят констатираните дефекти.
Точка №6: Какви действия са предприети след оттеглянето на искането и какво остава да бъде изпълнено, за да може обектът да бъде въведен в експлоатация? В какъв срок се очаква това да стане?
Отговор №6: 
Фирмата изпълнител е предприела действия по отстраняване на появилите се дефекти. При проверка към настоящия момент всички дефекти са отстранени и няма налични такива.
Точка №7: Извършвани ли са след подписването на Акт обр. 15 допълнителни СМР или ремонтни дейности по обекта, какви. от кого и за чия сметка?
Отговор №7: 
Всички допълнително изпълнени СМР по отстраняването на дефектите са извършени за сметка на Изпълнителя. Уведомявам Ви, че към настоящия момент, Община Русе не е извършвала допълнителни разходи във връзка с появилите се скрити недостатъци и дефекти.

